**IOCs RETNINGSLINJER VEDRØRENDE SOSIALE OG DIGITALE MEDIA**

**FOR DE 32. OLYMPISKE LEKER I TOKYO 2020**

Utøvere og andre som har akkreditering til De olympiske lekene i Tokyo 2020 (De olympiske lekene) oppfordres til å dele sine opplevelser med venner, familie og støttespillere via sosiale og digitale media og å ta vare på minnene fra sin deltakelse i De olympiske lekene. Vennligst legg merke til at selv om disse retningslinjene refererer til utøverne, gjelder de også andre som er akkreditert til De olympiske lekene, dersom ikke annet er angitt.

**Innhold fra De olympiske leker**

Utøverne kan ta bilder og ta opp lyd-/videoinnhold (ved hjelp av ikke-profesjonelt utstyr) fra De olympiske lekene (**innhold fra De olympiske lekene**). Utøverne kan dele innhold fra De olympiske lekene på sine personlige kontoer på sosiale/digitale media eller nettsider med unntak av innhold fra De olympiske lekene som inneholder lyd/video fra Field of Play (konkurranseområdene)[[1]](#footnote-1) eller Back of House (avskjermede områder)[[2]](#footnote-2).

**Olympiske verdier og Det olympiske charter**

Når utøvere tar opp eller deler innhold fra de olympiske lekene, eller på annen måte er aktive gjennom sosiale eller digitale media under De olympiske lekene, må utøverne etterleve de olympiske verdiene, Det olympiske charter, IOCs etiske retningslinjer, Erklæringen om utøvernes rettigheter og ansvar, samt retningslinjene til regel nr. 50, som er utviklet av IOCs utøverkomité (The IOC Athletes’ Commission). Spesielt betyr dette at utøverne må:

* respektere hver enkelt persons eller organisasjons ære, integritet, omdømme, personvern eller personlige opplysninger og rettigheter, inkludert immaterielle rettigheter
* respektere De olympiske lekers integritet og gjennomføring, herunder sikkerhetstiltakene
* sørge for at innhold ikke inneholder hatefulle ytringer, fordommer, rasisme, religiøs eller politisk propaganda, splittelse eller diskriminering
* ikke dele eller publisere innhold fra De olympiske lekene på kontoer for sosiale/digitale media eller nettsider som tilhører andre
* ikke opptre som journalister, reportere eller andre medierelaterte roller mens de deltar i De olympiske lekene, inklusive opptreden på vegne av en hvilken som helst medieorganisasjon.

**Kun personlig bruk**

Utøverne kan kun ta opp og dele innhold for personlige formål og ikke for kommersielle formål eller reklameformål (bortsett fra det som er angitt i IOCs dokument *«Commercial Opportunities for Participants»* - Kommersielle muligheter for deltakere, for eksempel i forbindelse med offisielle olympiske partnere). Spesielt understrekes det at innhold fra De olympiske lekene ikke må tas med i eventuelle «takke»-meldinger fra utøvere til deres personlige ikke-olympiske sponsorer, eller deles eller publiseres på kontoer på sosiale/digitale media eller nettsider som tilhører andre.

**Etterlevelse**

Dersom disse retningslinjene, betingelse for akkreditering, eventuelle retningslinjer fra utøvernes nasjonale olympiske komiteer, samt eventuelle andre gjeldende lover og bestemmelser ikke respekteres, vil det bli krevd at de aktuelle personene fjerner innhold fra De olympiske lekene fra sine kontoer eller nettsteder øyeblikkelig etter anmodning. Avhengig av omstendigheten kan IOC eller (hvis aktuelt) den relevante nasjonale olympiske komite iverksette ytterligere skritt eller tiltak.

1. **«Field of Play»** betyr område som benyttes til idrettskonkurranser og seremonier (innkludert åpnings- og avslutningsseremonien) pluss de umiddelbare omkringliggende områdene, som vanligvis er adskilt fra tilskuerne med en klar barriere. Utforming og spesifikasjon av hvert område er forskjellig fra én idrett til en annen. Refereres også til som bakke, ishall, løpebane, bane, løype, ring etc. [↑](#footnote-ref-1)
2. «**Back of House»** betyr ikke-offentlige områder som ligger innenfor og/eller omgir en arena som ligger etter akkrediteringspunktet og generelt de områdene av arenaen som er utformet for å støtte gjennomføring av lekene. Back of House-områdene er vanligvis plassert ute av syne for tilskuerne, og adgang er begrenset til personer med akkreditering til disse områdene. Back of House- områder omfatter områder for organisasjonskomiteen, områder kun for utøvere og trenere, anlegg og områder for vertskringkasteren, administrasjonskontorer etc. For å gjøre det helt klart: Back of House omfatter ikke tilskuerområder som er reservert for akkrediterte personer eller tillatte områder i OL-landsbyen. [↑](#footnote-ref-2)